
BIRŠTONO KULTŪROS IR SPORTO RĖMIMO FONDO NUOSTATAI 
I. BENDROSIOS NUOSTATOS 
	1. Birštono kultūros ir sporto rėmimo fondas (toliau – Fondas) steigiamas siekiant sukaupti lėšų profesionaliajam ir mėgėjų menui bei kūno kultūrai ir sportui remti. 
	2. Fondo steigėjas – Birštono savivaldybės taryba (toliau – Taryba). 
	3. Fondas nėra juridinis asmuo. Fondo lėšos laikomos specialiojoje sąskaitoje. Jas apskaito ir tvarko Birštono savivaldybės administracijos Biudžeto ir apskaitos skyrius. Fondas naudojasi Birštono savivaldybės administracijos sąskaitomis banke. 
II. FONDO REMIAMOS VEIKLOS SRITYS
	4. Fondas remia: 
	4.1. kultūros programas muzikos, literatūros, dailės, teatro, kino, šokio, etnokultūros, cirko ir kitose srityse;
	4.2 sporto programas. 
	5. Į fondą su prašymu gali kreiptis Birštono savivaldybėje registruoti fiziniai ir juridiniai asmenys, kolektyvai. 
6. Prašymas pateikiamas Birštono kultūros ir sporto rėmimo fondui,  registruojamas Birštono savivaldybės administracijoje ir pateikiamas Fondo pirmininkui bei sekretoriui. Prašyme turi būti nurodyta: 
6.1. pareiškėjas;
6.2. tikslai ir kitos aplinkybės dėl kurių prašoma skirti paramą;
6.3. sąskaita į kurią būtų pervedamos paramos lėšos;
6.4. kontaktai, kuriais pareiškėjas pageidauja gauti informaciją;
6.5. prie prašymo pridedama sąmata (Taryba gali prašyti ir papildomų dokumentų) ir kiti išlaidas pagrindžiantys dokumentai. 
III. FONDO LĖŠOS, JŲ NAUDOJIMAS IR KONTROLĖ
	7. Fondo lėšas sudaro Birštono savivaldybės biudžeto asignavimai.
	8. Fondo lėšas kasmet tvirtina Birštono savivaldybės taryba.
	 
	8. Fondo lėšos naudojamos kultūros ir sporto programoms finansuoti. 
	9. Fondo lėšos negali būti perduodamos į savivaldybės biudžetą arba naudojamos kitoms savivaldybės reikmėms finansuoti. Fondo lėšos, panaudotos ne pagal paskirtį, įstatymų nustatyta tvarka išieškomos iš kaltų asmenų ir pervedamos į savivaldybės biudžetą. 
	10. Per metus nepanaudotos Fondo lėšos lieka Fondo sąskaitoje ir naudojamos kitais metais šių nuostatų 4 punkte nurodytoms kultūros ir sporto programoms finansuoti. 
	11. Fondo lėšų naudojimą kontroliuoja Savivaldybės Kontrolės ir audito tarnyba ir Savivaldybės administracijos Centralizuoto vidaus audito skyrius. 
IV. FONDO DARBO ORGANIZAVIMAS
12. Fondas įsteigtas Birštono savivaldybės tarybos sprendimu. Fondas savo veikloje vadovaujasi šiais nuostatais.
13. Klausimams, susijusiems su Kultūros ir sporto rėmimo fondo paramos skyrimu, nagrinėti sudaroma Fondo taryba. Fondo taryba nagrinėja prašymus ir priima sprendimus finansuoti šių nuostatų 4 punkte nurodytas kultūros ir sporto programas. 
14. Fondo tarybą sudaro 5 asmenys. Į ją po vieną narį deleguoja Birštono savivaldybės tarybos komitetai.
15. Fondo tarybos sudėtį, ir jos pirmininką ir pavaduotoją tvirtina Birštono savivaldybės taryba. Fondo tarybos sekretorius balsų dauguma išrenkamas pirmojo posėdžio metu.
16. Fondo taryba renkasi į posėdžius gavusi prašymus, atitinkančius šių nuostatų 6 punktą per 5 darbo dienas. Neeilinis Tarybos posėdis gali būti sušauktas, jeigu to prašo ne mažiau kaip trečdalis tarybos narių, arba Tarybos pirmininko iniciatyva. 
  17. Prašymas turi būti išnagrinėtas per 10 darbo dienų nuo prašymo ir dokumentų, nurodytų 6 punkte, pateikimo dienos. Jeigu Fondo taryba prašo pateikti papildomus dokumentus, tai prašymo nagrinėjimo terminas skaičiuojamas nuo visų dokumentų pateikimo dienos. 
	18. Tarybos posėdis laikomas teisėtu, jeigu jame dalyvauja ne mažiau kaip du trečdaliai tarybos narių, o sprendimai priimami, jeigu už juos balsuoja daugiau kaip pusė posėdyje dalyvaujančių tarybos narių. Fondo tarybos sprendimai įforminami protokolu, kuris surašomas per 5 darbo dienas nuo posėdžio dienos. 
	19. Fondo taryba, priimdama sprendimus dėl prašymų skirti paramą pirmenybę teikia: 
	19.1. Birštono kultūros plėtrai ir propagavimui, menininkų bei meno kolektyvų dalyvavimui respublikiniuose bei tarptautiniuose konkursuose, stažuotėse, konferencijose, seminaruose, parodose, festivaliuose, taip pat Lietuvos ir pasaulio menininkų dalyvavimui tokiuose renginiuose Birštone, meno propagavimo Birštone programoms, jaunųjų menininkų debiutų bei edukacinėms programoms remti;
	19.2. Birštono sporto plėtrai didelio meistriškumo sportininkų rengimui olimpinėms ir parolimpinėms žaidynėms, tarptautinėms varžyboms, jaunųjų sportininkų rengimui ir dalyvavimui atitinkamo lygio varžybose;  
	19.3. nebiudžetinių įstaigų kolektyvams ir fiziniams asmenims. 
	20. Esant poreikiui, Fondo taryba gali paprašyti, kad pareiškėjas pateiktų papildomus dokumentus. 
	21. Tam pačiam paramos gavėjui (fiziniam asmeniui, juridiniam asmeniui arba kolektyvui) finansinė parama gali būti suteikiama vieną kartą per kalendorinius metus.
	22. Fondo nuostatai, veikla ir dokumentai viešinami Savivaldybės tinklalapyje www.birstonas.lt
	23. Lėšos skiriamos Mero potvarkiu. Fondo sekretorius, atsižvelgdamas į Fondo tarybos protokolinį sprendimą, per 5 darbo dienas parengia Mero potvarkio projektą dėl lėšų skyrimo. 
24. Apie skiriamas ar neskiriamas lėšas pareiškėjas informuojamas prašyme nurodytu būdu.
V. FONDO REORGANIZAVIMAS IR LIKVIDAVIMAS
	25. Fondas reorganizuojamas ir likviduojamas Birštono savivaldybės tarybos sprendimu. 
	26. Likvidavus Fondą, nepanaudotos jo lėšos pervedamos į Birštono savivaldybės biudžetą.

